

**Пројектни задатак**

**„Процјена ставова и идентификовање проблема у провођењу процеса јавних набавки у Босни и Херцеговини“**

**Позиција:** Локални конуслтант – израда aнализе „Процјена ставова и идентификовање проблема у провођењу процеса јавних набавки у Босни и Херцеговини“

**Трајање:** јануар-фебруар 2025

**Извјештавање према :** СОГРС

**Сарадња са:** Стручна служба СОГРС, релевантни актери са локалног и ентитетског нивоа

**Опште информације о пројекту**

Пројекат представља наставак заједничких напора Савеза општина и градова Републике Српске (СОГРС) и Савеза опћина и градова Федерације Босне и Херцеговине (СОГФБиХ), у оквиру Меморандума о разумијевању (Меморандум о разумевању) са Конгресом Савјета Европе (Конгрес Савјета Европе). Меморандум о разумијевању између три стране потписан је у Мостару 19. септембра 2022. године, с циљем јачања демократских иновација, промоције људских права и унапређења управљања на локалном нивоу у Босни и Херцеговини.  
Општи циљ пројекта је унапређење капацитета и ефикасности градских/општинских скупштина у Босни и Херцеговини кроз сарадњу оба савеза и Савјета Европе. То ће се постићи успостављањем Форума председника скупштина општина/градова, промовисањем заједничких иницијатива и јачањем сарадње између два савеза. Пројекат ће такође допринети бољем заговарању ка вишим нивоима власти и увођењу иновативних платформи за размјену најбољих пракси. Поред тога, пројекат ће подржати институционалне капацитете савеза за заступање у развоју и имплементацији стратегија које промовишу квалитетну локалну управу, демократске приступе, отворену власт и јавну етику.

Један од специфичних циљева пројекта је и подстицање сарадње два савеза кроз организовање заједничких састанака тематских одбора/комисија за важне теме (локалне финансије, социјална заштита, јавне набавке и друге релевантне теме), као и јачање процеса одлучивања кроз наставак праксе заједничких сједница предсједништва два савеза, са фокусом на анализу и разматрање приједлога одбора/комисија. Заједничке сједнице и састанци одбора/комисија ће озваничити сарадњу и донијети додатну вриједност процесу доношења одлука и иницијатива.

**Опис задатка**

Задатак подразумијева анализу постојећег система провођења поступака јавних набавки у смислу законске регулативе и њене примјене у пракси с акцентом на идентификовање проблема у процесу провођења поступака јавних набавки у Босни и Херцеговини и јединицама локалне самоуправе.

Потребно је да се на конкретним примјерима анализира провођење поступака јавних набавки на примјеру неколико општина и градова у Републици Српској (развијених, неразвијених и изразито неразвијених) како би се идентификовале потешкоће и проблеми са којима се локалне заједнице суочавају, а нарочито оне које припадају категорифији неразвијених и изразито неразвијених, те да би се у коначници дале јасне препоруке и приједлози за унапређење провођења поступака јавних набавки у пракси.

У складу са задатком предвиђене су следеће активности:

* Активност 1.1: Описати постојећи начин провођења поступака јавних набавки у Босни и Херцеговини.
* Активност 1.2: Припремити анкетни упитник и анкетирати одређени број јединица локалне самоуправе у Републици Српској (узимајући у обзир развијене, неразвијене и изразито неразвијене), те анализирати резултате анкете, како би се утврдило на који начин јединице локалне самоуправе проводе процедуре јавних набавки.
* Активност 1.3: Анализирати провођење поступуака јавних набавки на примјеру неколико општина и градова у Републици Српској (развијених, неразвијених и изразито неразвијених).
* Активност 1.4.: Анализирати разлоге за улагање жалби од стране понуђача по групама и припремити компаративну анализу по врсти неправилности.
* Активност 1.5: Дефинисати узроке настанка проблема у провођењу поступака јавних набавки на основу анализе анкете, провођења поступака јавних набавки и разлога за улагање жалби.

Циљ анализе јесте да одговори на питање да ли се процес јавних набавки проводи у складу са Законом о јавним набавкама и подзаконским актима, те са којим проблемима се сусрећу уговорни органи и јединице локалне самоуправе приликом провођења процеса јавних набавки.

**Очекивани резултати**

Очекивани резултат анализе је детаљан Извештај (Анализа) који сумира све доле наведено, пружајући јасну слику тренутног стања и приједлога за унапређење и то следеће:

* Активност 2.1: Дефинисати неправилности уговорних органа приликом провођења поступака јавних набавки.
* Активности 2.2: Дати препоруке за правилно провођење поступака јавних набавки у посматраним општинама и градовима.
* Активност 2.3: Дати приједлоге за унапређење система јавних набавки у смислу ефикасније примјене Закона о јавним набавкама и подзаконских аката, а све у циљу законитог провођење поступака јавних набавки у јединицама локалне самоуправе
* Активност 2.4: Дати одговарајуће препоруке за евентуалне измјене у процесу јавних набавки

**Квалификације**

Консултант који ће бити ангажован за овај задатак треба да испуњава следеће квалификације:

•Стручност у области јавних набавки и провођења закона,

•Разумијевање релевантног законодавства и прописа везаних за јавне набавке и локалну самоуправу у Републици Српској,

•Способност анализе постојећих докумената и нових законских рјешења,

•Одличне комуникационе вјештине и способност успешног вођења сарадње са локалним властима и другим релавантним актерима.

•Способност самосталног рада и постизања резултата у задатом временском оквиру.

•Искуство у раду са међународним организацијама и донаторима биће предност.

Консултант треба да пружи доказе о својим квалификацијама, искуству и референтним пројектима који су релевантни за овај задатак.

**Опсег и локација**

Задатак ће бити обављен у периоду од 10.јануар – 28.фебруар 2025. године.

Захтјеви задатка ће подразумевати физичке активности у Босни и Херцеговини, док ће неке активности моћи да се обављају на даљину. Задатак је планиран за максимално 15 радних дана.